b'\n_START_ARTICLE_\nAnthony B. Herbert\n_START_SECTION_\n\xc5\xbdivljenjepis\n_START_PARAGRAPH_\nMaja 1947 je vstopil v Kopensko vojsko ZDA z \xc5\xbeeljo, da postane padalec. Osnovno bojno urjenje je opravil v Fort Dixu (New Jersey), nakar pa je kon\xc4\x8dal \xc5\xa1e Osnovno zra\xc4\x8dnoprevozno \xc5\xa1olo v Fort Benningu (Georgia). Zatem je sprejel ponudbo o izstopu, se vrnil domov in kon\xc4\x8dal srednjo \xc5\xa1olo. Februarja 1950 je ponovno vstopil in postal pripadnik 82. zra\xc4\x8dnoprevozne divizije; v njeni sestavi je bil oktobra istega leta poslan v korejsko vojno. Kmalu se je izkazal v bojih in postal eden najmlaj\xc5\xa1ih vi\xc5\xa1jih pod\xc4\x8dastnikov (Master Sergeant) ter tudi eden najbolj odlikovanih vojakov. Posledi\xc4\x8dno ga je general Matthew Ridgway leta 1951 izbral, da predstavlja Ameri\xc5\xa1kega vojaka v Koreji, zaradi \xc4\x8desar je bil poslan nazaj v ZDA, kjer je bil povabljen v Belo hi\xc5\xa1o. Tam se je sre\xc4\x8dal s predsednikom ZDA Harryjem Trumanom, nakar pa je nadaljeval s potovanjem po ZDA. Ob eni taki prilo\xc5\xbenosti je sre\xc4\x8dal biv\xc5\xa1o prvo damo, Eleanor Roosevelt, ki ga je prepri\xc4\x8dala, da nadaljuje \xc5\xa1olanje._NEWLINE_Leta 1952 je tako ponovno izstopil in se vpisal na Univerzo Pittsburgha, kjer je diplomiral leta 1956, nakar je ponovno vstopil v Kopensko vojsko kot podporo\xc4\x8dnik Nacionalne garde Pensilvanije. Osnovni te\xc4\x8daj pehotnega \xc4\x8dastnika je kon\xc4\x8dal v Fort Benningu, ki ga je kon\xc4\x8dal z visokimi ocenami. Postal je in\xc5\xa1truktor v Gorskem rangerskem trena\xc5\xbenem kampu (Dahlonega, Georgia). Svoje naloge je opravljal dobro, zato je hitro napredoval. Leta 1968 je bil prvi\xc4\x8d poslan v vietnamsko vojno kot \xc4\x8dlan pisarne generalnega in\xc5\xa1pektorja pri 173. zra\xc4\x8dnoprevozni brigadi. Po razkritju pokola v My Laiju je Herbert izjavil, da je bil pri\xc4\x8da ve\xc4\x8d ameri\xc5\xa1kih vojnih zlo\xc4\x8dinov nad Vietnamci, ki jih je prijavil svojim nadrejenim, a le-ti pa niso storili ni\xc4\x8d; zaradi tega je vlo\xc5\xbeil to\xc5\xbebo proti svojim nadrejenim. Veliko komentatorjev je bilo mnenja, da so bile njegove obto\xc5\xbebe napihnjene oz. brez dokazov. Naposled je bil prisiljen zapustiti vojsko in tako se je februarja 1972 upokojil._NEWLINE_Pozneje je bil vpleten v to\xc5\xbebo proti CBS zaradi prispevka v oddaji 60 minut, v katerem so ga ozna\xc4\x8dili za la\xc5\xbenivca. Kot gosta ga je voditelj oddaje Mike Wallace presenetil, ko ga je soo\xc4\x8dil z biv\xc5\xa1im kolegom, ki je zanikal verodostojnost ve\xc4\x8dine njegove zgodbe.'